Predkladacia správa

Na rokovanie vlády Slovenskej republiky sa predkladá materiál „Návrh na schválenie Protokolu o zmene Dohody  o zriadení a činnosti Medzinárodnej banky hospodárskej spolupráce z 22. októbra 1963 (v znení Protokolov z  18. decembra 1970,  23. novembra 1977 a 18. decembra 1990)  a Štatútu  Medzinárodnej  banky hospodárskej spolupráce (v znení Protokolov z 18. decembra 1970,  23. novembra 1977 a 18. decembra 1990)  (ďalej len „Protokol“).  

Cieľom materiálu je odsúhlasiť návrh protokolu a rozdelenie podielových vkladov zmluvných strán do základného kapitálu Medzinárodnej banky hospodárskej spolupráce (ďalej len „MBHS“ alebo „banka“) po vystúpení Maďarskej republiky a Kubánskej republiky z MBHS. Základný kapitál banky v sume 400 mil. EUR bude zachovaný a medzi aktuálne členské krajiny sa prerozdelí podľa veľkosti podielov. Slovenskej republike sa zvýši podiel na základnom kapitáli zo 6 % na 6,671 %. 
MBHS vznikla na základe „Dohody o mnohostrannom zúčtovaní v prevoditeľných rubľoch a o zriadení Medzinárodnej banky hospodárskej spolupráce (ďalej len „dohoda“),  ktorú dňa 22. októbra 1963 podpísali Bulharská ľudová republika, Československá socialistická republika,  Maďarská ľudová republika,  Mongolská ľudová republika, Nemecká demokratická republika, Poľská ľudová republika,  Rumunská socialistická republika a Zväz sovietskych socialistických republík. V roku 1974 sa členom banky stala tiež Socialistická republika Kuba a v roku 1977 Vietnamská socialistická republika. Samotná dohoda vstúpila v platnosť 18. mája 1964, zaregistrovaná bola 20. augusta 1964 na sekretariáte Organizácie spojených národov (OSN) pod č. 7388. Ustanovujúce dokumenty banky boli novelizované Protokolmi z 18.12.1970, 23.11.1977 a 18.12.1990. Posledný Protokol o zmene dohody a Štatútu banky z 18.12.1990 upravil aj názov ustanovujúceho dokumentu „Dohoda o zriadení a činnosti Medzinárodnej banky hospodárskej spolupráce“. 

V roku 1963 bolo bývalé Československo zakladajúcim členom MBHS. S dohodou vláda ČSSR vyslovila súhlas 12.12.1963 a  Národné zhromaždenie 31.01.1964. Prezident republiky dohodu ratifikoval 24.02.1964 (oznámenie ministra zahraničných vecí č. 175/1964 Zb. o uzatvorení Dohody o mnohostrannom zúčtovaní v prevoditeľných rubľoch a o zriadení Medzinárodnej banky hospodárskej spolupráce, v znení oznámenia č. 86/1975 Zb.). Ratifikačná listina ČSSR k dohode bola uložená dňa 12.03.1964 na sekretariáte Rady vzájomnej hospodárskej pomoci v Moskve - depozitári dohody (dnes funkciu depozitára plní Ministerstvo zahraničných vecí Ruskej federácie). Členstvo Slovenskej republiky v banke vzniklo na základe sukcesie Slovenskej republiky do medzinárodných dohôd uzavretých bývalým Československom. Podiel Československa bol rozdelený medzi Českú republiku a Slovenskú republiku v pomere 2:1. 

MBHS má štatút medzivládnej organizácie so sídlom v Moskve a jej činnosť je upravená Dohodou o zriadení a činnosti Medzinárodnej banky hospodárskej spolupráce z 22. októbra 1963 a Štatútom, ktorý je neoddeliteľnou súčasťou tejto dohody. Tieto dokumenty boli ratifikované všetkými členskými štátmi a zmeny v nich môžu byť uskutočnené len so súhlasom všetkých štátov.   

Členskými krajinami v súčasnosti sú Bulharsko, Česká republika, Vietnam, Mongolsko, Poľská republika, Ruská federácia, Rumunsko a Slovenská republika. Maďarská republika vystúpila z MBHS v roku 1992, vzájomné vzťahy s MBHS však doteraz  nie sú  vysporiadané. Dňa 20. februára 2013 nadobudla platnosť Dohoda medzi Medzinárodnou bankou hospodárskej spolupráce a vládou Kubánskej republiky o konečnom vysporiadaní vzájomných finančných pohľadávok a záväzkov. Týmto krokom Kubánska republika odstúpila od Dohody o zriadení a činnosti Medzinárodnej banky hospodárskej spolupráce (v znení Protokolov zo dňa 18. decembra 1970,  23. novembra 1977 a 18. decembra 1990) a tým jej členstvo v MBHS zaniklo. 

Vzhľadom na túto skutočnosť ako aj na základe oznámenia Maďarska o vystúpení z MBHS v roku 1992, predstavenstvo banky predkladá členským krajinám na schválenie Protokol, ktorý upravuje zmenu ustanovujúcich dokumentov. Na podpis tohto Protokolu, ktorý by sa mal uskutočniť počas konania bankovej rady MBHS v júni 2014, za SR je potrebné splnomocnenie vlády SR. Protokol po jeho podpísaní podlieha ratifikácii v jednotlivých členských krajinách MBHS. Prijatím Protokolu dôjde k navýšeniu podielov členských krajín na základnom kapitáli banky (príloha č. 1). 
Okrem toho banková rada MBHS v júni 2013 schválila prerozdelenie nerozdeleného zisku z minulých rokov vo výške 58 090 499 EUR, ktorý banka zaúčtovala do splatenej časti kapitálu proporcionálne podľa výšky podielov členských krajín (príloha č. 2). 

Výška základného kapitálu SR v MBHS sa zvýši z 24 000 000 EUR na 26 684 000 EUR, t.j. o 2 684 000 EUR. Suma splatenej časti kapitálu pre Slovenskú republiku v MBHS  sa zvýši z 8 598 305 EUR na 12 476 426 EUR, t.j. o 3 878 121 EUR. Podiel SR  sa zvýši  na základnom kapitáli zo 6 % na 6,671 %  a  na splatenom kapitáli z 5,994% na 6,672%.

Podľa vnútroštátnych predpisov Slovenskej republiky dohoda predstavuje medzinárodnú zmluvu prezidentskej povahy a podľa čl. 7 ods. 4 Ústavy Slovenskej republiky ide o medzinárodnú zmluvu, z ktorej vzniká Slovenskej republike členstvo v medzinárodných organizáciách. Prijatie Protokolu je zmenou medzinárodnej zmluvy prezidentskej povahy, ktorá si nevyžaduje zmenu vnútroštátnych právnych predpisov, netýka sa záväzkov v rámci iných zmlúv, ktorými je Slovenská republika viazaná a je v súlade s právom Európskej únie. 

Podľa čl. 36 Pravidiel pre uzatváranie medzinárodných zmlúv a zmluvnú prax schválených uznesením vlády Slovenskej republiky č. 743 z 21. októbra 2009 sa pri zmene zmluvy postupuje rovnako ako pri uzatváraní zmluvy, pokiaľ zmluva neustanoví inak. Preto je potrebné, aby s návrhom Protokolu vyslovila súhlas Národná rada Slovenskej republiky, a aby bol následne ratifikovaný prezidentom Slovenskej republiky. Súčasne je potrebné, aby Národná rada Slovenskej republiky rozhodla podľa čl. 86 písm. d) Ústavy Slovenskej republiky o tom, že Protokol má prednosť pred zákonmi podľa čl. 7 ods. 5 Ústavy Slovenskej republiky. Z kategórií medzinárodných zmlúv vymedzených v čl. 7 ods. 5 Ústavy Slovenskej republiky ide o medzinárodné zmluvy, na ktorých vykonanie nie je potrebný zákon.

Návrh Protokolu je v súlade so zahraničnopolitickými záujmami Slovenskej republiky, ako aj v súlade s medzinárodnoprávnymi záväzkami Slovenskej republiky. V súlade s čl. 9 Pravidiel pre uzatváranie medzinárodných zmlúv a zmluvnú prax sa Protokol predkladá  vláde Slovenskej republiky. Následne bude Protokol predložený Národnej rade Slovenskej republiky na vyslovenie súhlasu. Vnútroštátny schvaľovací proces bude v Slovenskej republike zavŕšený ratifikáciou prezidentom SR. Ratifikačná listina (vyhlásenie o prijatí) bude uložená u depozitára, ktorým je Ministerstvo zahraničných vecí Ruskej federácie. Protokol nadobudne platnosť dňom, keď posledná zo zmluvných  strán odovzdá ratifikačnú listinu depozitárovi tohto Protokolu. 

Dopad sociálnych vplyvov, vplyvov na rozpočet verejnej správy, na podnikateľské prostredie, životné prostredie a informatizáciu spoločnosti je popísaný v Doložke vybraných vplyvov, ktorá je súčasťou predkladaného materiálu.